P6_TA(2006)0385

Ülevaade Galileo programmi arengust

Euroopa Parlamendi resolutsioon ülevaate kohta Galileo programmi arengust

Euroopa Parlament,

- võttes arvesse komisjoni teatist Euroopa Parlamendile ja nõukogule "Ülevaade Galileo programmi arengust" (KOM(2006)0272);

- võttes arvesse komisjoni ettepanekut võtta vastu Euroopa Parlamendi ja nõukogu määrus Euroopa satelliitraadionavigatsiooni programmi kiire arengu faasi ja ekspluatatsioonifaasi rakendamise kohta (KOM(2004)0477) ja oma 6. septembri 2005. aasta esimese lugemise seisukohta [1] eesmärgiga nimetatud määruse vastuvõtmiseks;

- võttes arvesse nõukogu 21. mai 2002. aasta määrust (EÜ) nr 876/2002, millega luuakse ühisettevõte Galileo [2];

- võttes arvesse komisjoni ettepanekut võtta vastu nõukogu määrus, millega muudetakse nõukogu määruse (EÜ) nr 876/2002 lisas esitatud ühisettevõtte Galileo põhikirja (KOM(2006)0351);

- võttes arvesse nõukogu 12. juuli 2004. aasta määrust (EÜ) nr 1321/2004 Euroopa satelliitraadionavigatsiooniprogrammide juhtimisstruktuuride loomise kohta [3] ja komisjoni ettepanekut võtta vastu nõukogu määrus, millega muudetakse nimetatud määrust (KOM(2005)0190;

- võttes arvesse kodukorra artikli 108 lõiget 5 ja artikli 103 lõiget 2,

A. arvestades, et Galileo on esimene Euroopa infrastruktuur, mida haldab ühendus, ning seetõttu pakub see uusi õigusloomega seotud ja rahalisi väljakutseid; arvestades, et õiguslik ja menetluslik taust ei ole projektikeskne;

B. arvestades, et Euroopa Parlament on andnud Galileo programmile täieliku toetuse oma õigusloomega ja eelarvega seotud kohustuste kaudu (nt oma eespool nimetatud 6. septembri 2005. aasta seisukohas), tunnistades, et Galileo on strateegiline projekt, Lissaboni strateegia tähtsamaid sambaid, mis pakub väikestele ja keskmise suurusega ettevõtjatele suurepäraseid võimalusi;

C. arvestades, et Euroopa Kosmoseagentuuris ja kosmosetööstuses töötavad Euroopa insenerid ja arendajad on teinud väga head tööd; märkides, et esimene eksperimentaalsatelliit GIOVE-A on juba täitnud oma peamise ülesande, tehnilised aspektid on paigas ning nüüd on projekti edendamise kõige tähtsam osa hea juhtimine,

1. palub komisjonil hinnata, milliseid õiguslikke ja menetluslikke muudatusi võiks teha, et tagada projekti jätkuv edu; rõhutab, et see ei tähenda institutsioonide pädevuse ja kohustuste vähendamist, kuid võib tähendada loomingulisemate ja programmi eesmärkidega paremini sobivate lahenduste kasutamist;

2. võtab teadmiseks uue ajakava ning palub komisjonil sellest ise kinni pidada ja teistelt sedasama nõuda; palub koos kontsessioonilepingu heakskiitmisega end teavitada viivitusest tingitud lisakuludest; palub lisaks sellele komisjonil Euroopa Parlamenti teavitada edaspidistest olulistest muudatustest, kuid palub seda teha õigeaegselt, mitte mitmeaastase viivitusega;

3. väljendab heameelt kontsessioonilepingu osalistega peetavatel läbirääkimistel tehtud edusammude üle; palub konsortsiumis osalevatel Euroopa kosmosetööstusega seotud osapooltel pingutada konstruktiivse kokkuleppe nimel, et see ühine Euroopa projekt aitaks võimalikult ruttu kaasa Lissaboni eesmärkide saavutamisele;

4. palub globaalse navigatsioonisatelliitide süsteemi (GNSS) järelevalveametil esitada kaks korda aastas Euroopa Parlamendile eduaruanne, pöörates erilist tähelepanu edusammudele ülesannetes, mis antakse ametile alates 1. jaanuarist 2007 määruse eelnõuga, millega muudetakse määrust (EÜ) nr 1321/2004;

5. palub GNSSi järelevalveametil anda Euroopa Parlamendi poolt määratud eksperdile alalise vaatleja staatus kooskõlas määruse (EÜ) nr 1321/2004 artikli 5 lõikega 5;

6. võtab teadmiseks tulevase määruse avalike reguleeritud teenuste kohta, mis vastavalt rohelisele raamatule projekti rakenduste kohta annavad umbes 30 % projekti kogutulust; palub komisjonil koostada puuduvad õigusaktid, mida on vaja eri valdkondade rakenduste võimaldamiseks, et väikestele ja keskmise suurusega ettevõtjatele jääks piisavalt aega osalemise ettevalmistamiseks;

7. palub komisjonil projekti ühendusekesksust arvesse võttes tagada, et Euroopa Parlamenti teavitatakse enne mis tahes institutsionaalse osaluse lepingu sõlmimist kolmandate riikidega;

8. palub nõukogul tagada, et projektis ei esine rohkem viivitusi;

9. teeb presidendile ülesandeks edastada käesolev resolutsioon nõukogule, komisjonile ja liikmesriikide valitsustele ja parlamentidele.

[1] ELT C 193 E, 17.8.2006, lk 61.

[2] EÜT L 138, 28.5.2002, lk 1.

[3] ELT L 246, 20.7.2004, lk 1.

--------------------------------------------------